[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 18.10.2007

SEC(2007) 1340

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ

Συνοδευτικό έγγραφο στην

Ανακοίνωση σχετικά με Ευρωπαϊκή Λιμενική Πολιτική

Συνοπτική εκτίμηση επιπτώσεων {COM(2007) 616 final}{SEC(2007) 1339}

Επικεφαλής ΓΔ : TREN

Άλλες συνεργαζόμενες υπηρεσίες : SG, SJ, ENV, ENTR, MARKT, COMP, SANCO, TAXUD, FISH, TRADE

Προγραμματισμός ημερήσιας διάταξης ή αναφορά ΠΕ : 2007/TREN/004

Τμήμα 1: Διαδικαστικά θέματα και διαβούλευση με τους ενδιαφερομένους

1.1 Ιστορικό και διαβουλεύσεις

Η ανακοίνωση σχετικά με Ευρωπαϊκή Λιμενική Πολιτική αποτελεί μέρος του νομοθετικού προγράμματος και προγράμματος εργασίας της Επιτροπής – CLWP 2007, του SEC (2006) 629 τελικό, και πρωτοβουλία προτεραιότητας στο πρόγραμμα εργασίας της ΓΔ TREN, 2007/TREN/004.

Κατόπιν της απόσυρσης της πρότασης οδηγίας σχετικά με την πρόσβαση στην αγορά λιμενικών υπηρεσιών, COM (2004) 654, ο Αντιπρόεδρος Barrot δρομολόγησε διαβουλεύσεις με τους ενδιαφερομένους. Η ΓΔ TREN διοργάνωσε έξι ημερίδες εργασίας με τους ενδιαφερομένους για τα λιμενικά ζητήματα. Οι συμμετέχοντες επελέγησαν από τις σχετικές ευρωπαϊκές ενώσεις.

Για κάθε ημερίδα εργασίας, η ΓΔ TREN συνέταξε ένα έγγραφο προς συζήτηση. Ορισμένες ενώσεις απέστειλαν γραπτές παρατηρήσεις. Παράλληλα, οι εμπειρογνώμονες των κρατών μελών συναντήθηκαν με τη ΓΔ TREN.

1.2. Προκαταρκτικές διαπιστώσεις από τις διαβουλεύσεις

- Οργανωτική δομή των λιμένων: τεράστιο μωσαϊκό μοντέλων διαχείρισης των λιμένων

- Χρηματοδότηση των λιμένων: μεγάλη ποικιλία προσεγγίσεων της χρηματοδότησης των λιμένων από τα κράτη μέλη

- Ελλείψεις δυναμικότητας λόγω της αύξησης του όγκου φορτίων, δυσκολία αναβάθμισης των τερματικών σταθμών, μειονεκτική θέση της δυναμικότητας των λιμένων, ανάγκη ισότιμων όρων πρόσβασης σε λιμενικές εκτάσεις και λιμενικές υπηρεσίες

- Εξωτερικές επιπτώσεις: ανάγκη τήρησης ισορροπιών μεταξύ οικονομικής ανάπτυξης και περιβαλλοντικής προστασίας

- Κοινωνικά θέματα: απαιτούνται καλύτερη κατάρτιση, επιβολή της νομοθεσίας για την υγεία και ασφάλεια, περισσότερο ευέλικτες μορφές απασχόλησης και κοινωνικός διάλογος

- Δημόσια εικόνα των λιμένων: χαμηλό επίπεδο κοινωνικής εκτίμησης για τα λιμάνια

Τμήμα 2: Προσδιορισμός των προβλημάτων

Οι ευρωπαϊκοί λιμένες αντιμετωπίζουν πολλές και ποικίλες προκλήσεις. Η αύξηση της θαλάσσιας κυκλοφορίας απαιτεί λιμενικές εγκαταστάσεις. Η μεταφορά εμπορευματοκιβωτίων είναι ο ναυτιλιακός τομέας που εμφανίζει την ταχύτερη ανάπτυξη. Το μέγεθος των πλοίων αυξάνεται. Η επέκταση των λιμένων δεν έχει συμβαδίσει με τις ανάγκες για μεγαλύτερη δυναμικότητα.

Παρά την αποκέντρωση και την αυξημένη χρηματοοικονομική αυτονομία, υπάρχουν διάφορες προσεγγίσεις της χρηματοδότησης από τα κράτη μέλη: διαφορετικά επίπεδα χρηματοοικονομικής αυτονομίας και παροχής δημόσιας χρηματοδότησης· έλλειψη διαφάνειας ως προς τον καθορισμό των τελών.

Στα εργατικά ζητήματα συγκαταλέγονται: επιβολή των κανόνων υγείας και ασφάλειας, παροχή κατάρτισης υψηλού επιπέδου, περισσότερο ευέλικτες μορφές απασχόλησης και κοινωνικός διάλογος.

Οι λιμένες βρίσκονται σε ανταγωνισμό στο πλαίσιο αλυσίδων εφοδιασμού. Ο ανταγωνισμός έχει δύο πλευρές: ανταγωνισμός εντός του ιδίου λιμένα, σχετικά με τις λιμενικές υπηρεσίες, και ανταγωνισμός μεταξύ λιμένων στο ίδιο τμήμα της αγοράς.

Η περιβαλλοντική νομοθεσία εξασφαλίζει τον αειφόρο χαρακτήρα των λιμένων. Έχει σημειωθεί πρόοδος όσον αφορά την περιβαλλοντική διαχείριση, αλλά οι περιβαλλοντικοί περιορισμοί στα λιμενικά έργα έχουν οδηγήσει σε πολύπλοκες διαδικασίες.

Η αξία των λιμένων συχνά δεν εκτιμάται ανάλογα. Τα «σκληρά» οφέλη τους είναι γνωστά, αλλά τα «ήπια» λιγότερο.

Δικαίωμα της ΕΕ να προβεί σε ενέργειες

Δυνάμει του άρθρου 211 της συνθήκης ΕΚ, η Επιτροπή έχει την εξουσία, ως θεματοφύλακας της Συνθήκης, να μεριμνά για την εφαρμογή της, καθώς και των διατάξεων που θεσπίζονται δυνάμει αυτής από τα όργανα, και να διατυπώνει συστάσεις ή γνώμες επί θεμάτων που αποτελούν αντικείμενο της Συνθήκης, εφόσον θεωρείται αναγκαίο από την Επιτροπή.

Όσον αφορά τη λιμενική πολιτική, η Επιτροπή βασίζει το δικαίωμά της να προβεί σε ενέργειες στους ακόλουθους τίτλους της συνθήκης ΕΚ:

Τίτλος III (άρθρο 39 και επόμενα) της συνθήκης ΕΚ (ελεύθερη κυκλοφορία των προσώπων, των υπηρεσιών και των κεφαλαίων).

Τίτλος V (άρθρο 70 και επόμενα) της συνθήκης ΕΚ (κοινή πολιτική μεταφορών).

Τίτλος VI (άρθρο 81 και επόμενα) της συνθήκης ΕΚ (μεταξύ άλλων, κοινοί κανόνες περί ανταγωνισμού).

Σύμφωνα με την αρχή επικουρικότητας, που προβλέπεται στο άρθρο 5 της συνθήκης ΕΚ, οι ακόλουθοι τομείς πολιτικής επαφίενται στην αρμοδιότητα των κρατών μελών, των κοινωνικών εταίρων και των ενδιαφερομένων.

- Χωροταξία·

- Κοινωνικός διάλογος·

- Εικόνα των λιμένων.

Τμήμα 3: Στόχοι

(1) Εξασφάλιση επαρκούς διαθέσιμης δυναμικότητας στους λιμένες για την εξυπηρέτηση της αυξανόμενης κυκλοφορίας

(2) Προώθηση μεγαλύτερης ελευθερίας πρόσβασης των νέων παρόχων λιμενικών υπηρεσιών

(3) Προώθηση θεμιτού ανταγωνισμού εντός και μεταξύ των λιμένων

(4) Προώθηση περισσότερο ευέλικτων μορφών απασχόλησης, καθώς και του κοινωνικού διαλόγου.

(5) Βελτίωση των προτύπων περιβαλλοντικής διαχείρισης στους λιμένες και επίτευξη καλύτερης ισορροπίας μεταξύ περιβαλλοντικής προστασίας και οικονομικής ανάπτυξης

Τμήμα 4: Λύσεις πολιτικής, εκτίμηση των λύσεων, σύγκριση των λύσεων, επιλογή λύσης, συμπέρασμα

Ορισμένες λύσεις είναι εναλλακτικές, άλλες συμπληρωματικές ή επακόλουθες. Για ορισμένες λύσεις υπάρχει συναίνεση, άλλες είναι αμφιλεγόμενες. Ορισμένες λύσεις διαμορφώθηκαν στις δύο προηγούμενες προτάσεις οδηγίας, για άλλες χρειάζεται περισσότερη μελέτη. Ορισμένες λύσεις συμβάλλουν στην επίτευξη μακροπρόθεσμων στόχων πολιτικής, ενώ άλλες θα επιφέρουν βραχυπρόθεσμες βελτιώσεις στο λιμενικό σύστημα.

1. Συμβάσεις παραχώρησης λιμενικών τερματικών σταθμών

Μια λιμενική αρχή μπορεί να επιλέξει να αναλάβει η ίδια την εκμετάλλευση ενός τερματικού σταθμού ή να αναθέσει την εκμετάλλευση σε τρίτο. Σε πολλά κράτη μέλη, η δεύτερη λύση υλοποιείται με σύμβαση παραχώρησης λιμενικών εκτάσεων για δεδομένο χρονικό διάστημα. Η επιλογή του παραχωρησιούχου πραγματοποιείται με διαγωνισμό ή βάσει διακριτικής ευχέρειας.

Στη νομοθετική λύση, το κόστος για την επιλογή των φορέων εκμετάλλευσης των τερματικών σταθμών με διαγωνισμό περιλαμβάνει τον διαγωνισμό, το κόστος διαχείρισης και ρύθμισης της σύμβασης, περισσότερες προσφυγές στη δικαιοσύνη, υποχρησιμοποίηση της δυναμικότητας των λιμένων, συντομότερες περιόδους απόσβεσης των επενδύσεων. Οι διαγωνισμοί συνεπάγονται κόστος.

Στα οφέλη συγκαταλέγονται: ταχύτερη διακίνηση φορτίων, συντομότερος χρόνος ανταπόκρισης των πλοίων, μειωμένος χρόνος παραμονής των φορτίων, χαμηλότερο λειτουργικό κόστος, διαφανείς διαδικασίες δημοσίων συμβάσεων, χαμηλότερα τέλη διακίνησης φορτίου, περισσότερες επενδύσεις και θετικές οικονομικές επιπτώσεις.

Η πείρα από προηγούμενες προτάσεις δείχνει ότι υπάρχει αντίθεση προς τις νομοθετικές ρυθμίσεις. Πολλά από τα οφέλη είναι δυνατόν να αποκομισθούν με «ήπιο δίκαιο».

Οι υπηρεσίες της Επιτροπής πρέπει να διευκρινίσουν τις λεπτομέρειες εφαρμογής της ισχύουσας νομοθεσίας, της νομολογίας του ΔΕΚ και των ανακοινώσεων της Επιτροπής στις συμβάσεις λιμενικών παραχωρήσεων.

2. Εργασία στα λιμάνια

Η πρακτική όσον αφορά τους λιμενεργάτες διαφοροποιείται μεταξύ των κρατών μελών. Το ζήτημα εν προκειμένω είναι τα γραφεία απασχόλησης, δηλαδή φορείς που διαθέτουν προσωπικό στους φορείς εκμετάλλευσης τερματικών σταθμών.

Στη νομοθετική λύση, το κύριο κόστος κατάργησης ή τροποποίησης των υποχρεωτικών γραφείων απασχόλησης είναι οι αντισταθμιστικές πληρωμές, η απώλεια εισοδήματος για τους εργαζομένους που απολύονται, το κόστος μετάβασης του εργατικού δυναμικού σε επιμέρους εργοδότες, απασχόληση λιγότερο ειδικευμένου εργατικού δυναμικού και μείωση της ισχύος των συνδικάτων. Η αντίθεση προς την πρόταση θα μπορούσε να οδηγήσει σε απεργία. Το εργατικό κόστος ενδέχεται να αυξηθεί στην περίπτωση μονιμότερης εργασίας.

Κυριότερα οφέλη: υψηλότερη παραγωγικότητα της εργασίας, τακτική απασχόληση, μεγαλύτερη ευελιξία στην απασχόληση εργατικού δυναμικού, στενότερος συσχετισμός μεταξύ των αμειβομένων ωρών και των ωρών πραγματικής απασχόλησης, λιγότερος αδρανής χρόνος.

Η πείρα από προηγούμενες προτάσεις δείχνει ότι υπάρχει αντίθεση προς τις νομοθετικές ρυθμίσεις. Πολλά από τα οφέλη είναι δυνατόν να αποκομισθούν με την επιλογή «ήπιου δικαίου», όπως με την ανάλυση του κατά πόσον η χρήση προσωπικού από γραφεία απασχόλησης συμβιβάζεται με τη Συνθήκη.

Από τη διαβούλευση προέκυψε κοινωνικός διάλογος, ο οποίος μπορεί να βοηθήσει στη βελτίωση της παραγωγικότητας, να κάνει τα λιμάνια ελκυστικότερα για τους πελάτες, να συμβάλει στην ανάπτυξη των θαλάσσιων μεταφορών και στη δημιουργία περισσότερων και καλύτερων θέσεων απασχόλησης.

Δεν υπάρχουν ειδικοί κοινοτικοί κανόνες για την κατάρτιση των λιμενεργατών. Η κατάρτιση έχει πρωταρχική σημασία για την ασφαλή και αποτελεσματική λειτουργία των λιμένων. Επ’ αυτού, θα μπορούσε να μελετηθεί νομοθετική λύση.

Υπάρχουν γενικοί κοινοτικοί κανόνες για την προστασία της υγείας και της ασφάλειας των εργαζομένων. Η πλήρης τήρηση των κανόνων αυτών έχει καίρια σημασία και πρέπει να παρακολουθείται.

Οι υπηρεσίες της Επιτροπής σκοπεύουν να ενθαρρύνουν τη σύσταση μιας ευρωπαϊκής επιτροπής κοινωνικού διαλόγου στον λιμενικό τομέα, να προτείνουν ένα αμοιβαία αναγνωρίσιμο πλαίσιο για την κατάρτιση των λιμενεργατών και να παρακολουθήσουν εκ του σύνεγγυς την εφαρμογή, στα λιμάνια, των κοινοτικών κανόνων για την ασφάλεια και την υγεία.

3. Τεχνικοναυτιλιακές υπηρεσίες

Τεχνικοναυτιλιακές υπηρεσίες είναι η πλοήγηση, η ρυμούλκηση και ο ελλιμενισμός.

3.1 Πλοήγηση

Οι επιπτώσεις του όποιου μέτρου της ΕΕ στις εργασίες πλοήγησης είναι πολύ ασήμαντες και δεν δικαιολογείται η διενέργεια εκτίμησης. Ελάχιστες εμπορικές εταιρείες προσφέρουν υπηρεσίες πλοήγησης. Η πλοήγηση φαίνεται ότι θα παραμείνει αυστηρά ρυθμιζόμενη και οι περισσότεροι λιμένες θα επικαλεστούν λόγους ασφαλείας για να μην αλλάξουν τις ισχύουσες ρυθμίσεις.

Η πείρα από προηγούμενες προτάσεις δείχνει ότι υπάρχει αντίθεση προς τις νομοθετικές ρυθμίσεις. Θα μπορούσε να μελετηθεί λύση «ήπιου δικαίου», με ερμηνεία της εφαρμογής των κανόνων της Συνθήκης στον συγκεκριμένο τομέα.

3.2 Ρυμούλκηση

Εκτός από το κόστος του διαγωνισμού, η νομοθετική λύση της οδηγίας ενδέχεται να επηρεάσει τη δομή της αγοράς, μειώνοντας το πλήθος των επιχειρήσεων. Η είσοδος και άλλων επιχειρήσεων στην αγορά θα κατέληγε σε απώλεια οικονομιών κλίμακας. Οι μεγάλες επιχειρήσεις ρυμουλκών θα μπορούσαν να επωφεληθούν από τη νομοθετική λύση και να επεκτείνουν τις δραστηριότητές τους εις βάρος των μικρότερων επιχειρήσεων, με αποτέλεσμα κοινωνικό κόστος.

Οφέλη θα μπορούσαν να είναι οι χαμηλότερες τιμές, οι καινοτομίες και η ποιοτική βελτίωση των υπηρεσιών.

Με τη νομοθετική λύση πιθανόν να μειώνονταν οι τιμές, αλλά οι εγκατεστημένες και οι νεοεισερχόμενες επιχειρήσεις μπορεί να επιβαρύνονταν με επιπρόσθετο κόστος. Παρεμφερή οφέλη μπορούν να αποκομισθούν με ερμηνευτική λύση «ήπιου δικαίου».

3.3 Ελλιμενισμός

Με τη νομοθετική λύση, το κόστος διαγωνισμών φαίνεται να είναι χαμηλό. Η είσοδος και άλλων φορέων εκμετάλλευσης στην αγορά θα έχει επιπτώσεις στην ένταση εργασίας, με αυξημένο αδρανή χρόνο και υποβάθμιση της ποιότητας και της ασφάλειας της υπηρεσίας. Ανταγωνισμός θα μπορούσε να προέλθει από αυτοεξυπηρετούμενες επιχειρήσεις.

Το κυριότερο όφελος του αυξημένου ανταγωνισμού είναι οι χαμηλότερες τιμές.

Η νομοθετική λύση δεν φαίνεται επιθυμητή. Παρεμφερή οφέλη μπορούν να αποκομισθούν με ερμηνευτική λύση «ήπιου δικαίου».

3.4. Συμπέρασμα

Οι υπηρεσίες της Επιτροπής πρέπει να διευκρινίσουν τις λεπτομέρειες εφαρμογής της ισχύουσας νομοθεσίας, της νομολογίας του ΔΕΚ και των ανακοινώσεων της Επιτροπής στις τεχνικοναυτιλιακές υπηρεσίες.

4. Περιβαλλοντικά ζητήματα

Τα λιμάνια πιθανόν να βρίσκονται σε περιοχές προστατευόμενες βάσει της περιβαλλοντικής νομοθεσίας. Αυτό απαιτεί καλύτερο προγραμματισμό της διαδικασίας εκτέλεσης λιμενικών έργων. Εάν αυτό δε ληφθεί υπόψη, μπορεί να υπάρξουν καθυστερήσεις ή ακύρωση των έργων.

Το κόστος ανταπόκρισης στα περιβαλλοντικά πρότυπα εξαρτάται από το επίπεδο συμμόρφωσης και από το μέγεθος του λιμένα. Ένα μεγάλο λιμάνι μπορεί να χρειάζεται προϋπολογισμό έως ένα εκατομμύριο EUR ετησίως. Η πιστοποίηση συνεπάγεται καλύτερη περιβαλλοντική προστασία και μακροπρόθεσμες ή μεσοπρόθεσμες εξοικονομήσεις, υψηλότερες από το κόστος πιστοποίησης.

Ορισμένοι ενδιαφερόμενοι έχουν επικαλεστεί την έλλειψη ασφάλειας δικαίου της περιβαλλοντικής νομοθεσίας και τη διαφορετική μεταφορά στο εθνικό δίκαιο από πλευράς των κρατών μελών. Κατευθυντήριες γραμμές σχετικά με την ερμηνεία τους είναι δυνατόν να βελτιώσουν την περιβαλλοντική διαχείριση.

Η εν λόγω λύση «ήπιου δικαίου» είναι η βέλτιστη επιλογή, προκειμένου να επιτευχθεί πρόοδος όσον αφορά τα περιβαλλοντικά πρότυπα και να δοθούν κατευθύνσεις προς τις λιμενικές αρχές σχετικά με την ερμηνεία της νομοθεσίας.

Οι υπηρεσίες της Επιτροπής συνιστούν να εκδοθούν κατευθυντήριες γραμμές σχετικά με την εφαρμογή της κοινοτικής περιβαλλοντικής νομοθεσίας στα λιμενικά έργα.

5. Χωροταξία

Οι ροές μεταφορών στο εσωτερικό της ΕΕ μπορεί να φανούν παράλογες. Τα φορτία μεταφέρονται στον τελικό χρήστη οδικώς, από λιμάνια που βρίσκονται πολύ μακριά, ενώ υπάρχουν λιμάνια κοντά.

Πρέπει να υπολογιστεί το κόστος που συνεπάγεται η μεταφορά που ακολουθεί τις προτιμώμενες σήμερα θαλάσσιες διαδρομές από την Άπω Ανατολή προς τα λιμάνια της Βορείου Ευρώπης σε σύγκριση με τις εναλλακτικές διαδρομές προς τα λιμάνια της Μεσογείου, πλησιέστερα προς τον τελικό προορισμό των εμπορευμάτων. Θα μπορούσαν να καταρτισθούν εναλλακτικά σενάρια, με χαμηλότερο μεταφορικό, εξωτερικό και χρονικό κόστος από ό,τι στην παρούσα κατάσταση. Αυτό επιβάλλει εκτενείς εκτιμήσεις επιπτώσεων, σε περίπτωση που προβλέπονται αναπτυξιακά έργα σε σημαντικά λιμάνια. Για τις ελλείψεις συνδέσεων με την ενδοχώρα χρειάζονται σημαντικές επενδύσεις σε υποδομές.

Οι υπηρεσίες της Επιτροπής συνιστούν, στο παρόν στάδιο, τη λύση «καμία ενέργεια» και αφήνουν αυτό το θέμα στην αρμοδιότητα των εθνικών και περιφερειακών αρχών.

Στην ενδιάμεση εξέταση των ΔΕΔ-Μ, το 2010, θα αξιολογηθούν οι συνδέσεις των λιμένων με την ενδοχώρα και οι επιπτώσεις τους στις ροές μεταφορών.

6. Χρηματοοικονομική αυτονομία, διαφάνεια και τέλη

6.1. Χρηματοοικονομική αυτονομία και τέλη

Οι υπηρεσίες της Επιτροπής συνιστούν τη λύση «καμία ενέργεια» και αφήνουν το θέμα στην εκτίμηση των αρμοδίων εθνικών αρχών, αλλά επιμένουν ότι υπάρχει ανάγκη για μεγαλύτερη σαφήνεια όσον αφορά τη σύνθεση των λιμενικών τελών και για μεγαλύτερη διαφάνεια όσον αφορά τη σχέση τους με το κόστος.

6.2. Διαφάνεια

Με νομοθετική λύση, εάν η οδηγία 2006/111 επεκταθεί σε λιμάνια με κύκλο εργασιών ≥ 20 εκατομ. €, αλλά < 40 εκατομ. €, το πλήθος λιμένων που θα έχει επιπτώσεις θα ανέλθει σε 42, ενώ εάν επεκταθεί σε λιμάνια με κύκλο εργασιών < 20 εκατομ. €, το πλήθος λιμένων θα ανέλθει σε 260. Η οδηγία ήδη ισχύει για λιμένες με κύκλο εργασιών ≥ 40 εκατομ. €, για τους οποίους δεν θα υπάρξουν επιπτώσεις.

Η διαφάνεια στις ροές δημόσιας χρηματοδότησης και το σύστημα τιμολόγησης, στον κοινοτικό λιμενικό τομέα, είναι απαραίτητη, προκειμένου να επικρατήσουν ισότιμοι όροι ανταγωνισμού εντός και μεταξύ των λιμένων. Θεωρείται βασικό στοιχείο για την εφαρμογή των διατάξεων περί κρατικών ενισχύσεων. Η διαφάνεια στο λογιστικό σύστημα σημαίνει και διαφάνεια των λιμενικών τελών.

Οι υπηρεσίες της Επιτροπής συνιστούν να επιλεγεί η νομοθετική λύση, με σκοπό να δημιουργηθούν ισότιμοι όροι ανταγωνισμού μεταξύ λιμένων.

Όσον αφορά τη δημόσια χρηματοδότηση, χρειάζεται να διαμορφωθούν ισότιμοι όροι ανταγωνισμού μεταξύ των λιμένων. Η Επιτροπή θα ακολουθήσει και εδώ τη λύση «ήπιου δικαίου» και θα εκδώσει κατευθυντήριες γραμμές για τις κρατικές ενισχύσεις στους λιμένες.

7. Εικόνα των λιμένων

Η δημόσια εικόνα των λιμανιών συχνά δεν είναι ιδιαίτερα καλή.

Η προώθηση της εικόνας των ευρωπαϊκών λιμένων είναι ένα θέμα που είναι καλύτερα να αφεθεί για τα ίδια τα λιμάνια, τις περιφέρειες και τα κράτη μέλη. Οι υπηρεσίες της Επιτροπής θα εξετάσουν τις δυνατότητες συνεργασίας, ιδίως όσον αφορά τις πλευρές του περιβάλλοντος και της ασφάλειας.

Τμήμα 5: Σύνοψη των στόχων και των επιπτώσεων, επιλεγείσες λύσεις και προστιθέμενη αξία από την ΕΕ

5.1. Συνοπτικός πίνακας

Στόχοι και επιπτώσεις | Λύση 1 | Λύση 2 | Λύση 3 |

Περιγραφή της λύσης | Καμία ενέργεια | Νομοθετική λύση | Ήπιο δίκαιο |

Επιπτώσεις στους στόχους πολιτικής για νέα πρόσβαση στην αγορά |

Συμβάσεις παραχώρησης | - | + | ++ |

Εργασία στα λιμάνια | - | 0 | ++ |

Τεχνικοναυτιλιακές υπηρεσίες | - | + | + |

Οικονομικές επιπτώσεις |

Περιβαλλοντικά ζητήματα | -- | + | ++ |

Χωροταξία | 0 | n/a | + |

Χρηματοοικονομική διαφάνεια, αυτονομία και τέλη | -- | ++ | ++ |

Επιπτώσεις σε άλλες σχετικές κοινοτικές πολιτικές |

Περιβάλλον | - | + | ++ |

Κοινωνική | - | + | ++ |

++ = Σημαντικές θετικές επιπτώσεις

+ = Κάπως θετικές επιπτώσεις

0 = Ούτε θετικές/ούτε αρνητικές/καμία αλλαγή από την παρούσα κατάσταση/ασαφές επί του παρόντος

− = Κάπως αρνητικές επιπτώσεις

−− = Σημαντικές αρνητικές επιπτώσεις

n/a = Άνευ αντικειμένου

5.2. Συνιστώμενες λύσεις

1. Ερμηνεία της ισχύουσας νομοθεσίας, νομολογίας και ανακοινώσεων όσον αφορά την εφαρμογή τους στις συμβάσεις λιμενικών παραχωρήσεων και στις τεχνικοναυτιλιακές υπηρεσίες.

2. Ενθάρρυνση του κοινωνικού διαλόγου στα λιμάνια. Πρόταση για αμοιβαία αναγνωρίσιμο πλαίσιο σχετικά με την κατάρτιση των λιμενεργατών. Παρακολούθηση των κανόνων υγείας και ασφάλειας στα λιμάνια.

3. Επέκταση της οδηγίας 2006/111 σε όλους τους λιμένες.

4. Κατευθυντήριες γραμμές σχετικά με την ερμηνεία της περιβαλλοντικής νομοθεσίας

5. Αξιολόγηση των συνδέσεων των λιμένων με την ενδοχώρα και των επιπτώσεών τους στις ροές μεταφορών.

6. Εξέταση της προαγωγής της εικόνας των λιμένων.

5.3. Προστιθέμενη αξία από την ΕΕ

Στην ανακοίνωση προτείνεται ολοκληρωμένη προσέγγιση των προκλήσεων που αντιμετωπίζουν οι λιμένες της ΕΕ.

Τμήμα 6: Παρακολούθηση και αξιολόγηση

Στην ανακοίνωση επισημαίνονται δράσεις σε επίπεδο ΕΕ, για μια συνεκτική σειρά μέτρων για διάφορους τομείς πολιτικής. Με μία και μόνη λύση δεν είναι δυνατόν να αντιμετωπισθούν όλα τα προβλήματα των λιμένων. Λύση αποτελεί ο συνδυασμός των μέτρων.

Τμήμα 7: Παρακολούθηση και αξιολόγηση

Στην ανακοίνωση σχετικά με Ευρωπαϊκή Λιμενική Πολιτική θα παρουσιαστούν οι δράσεις τις οποίες θα αναλάβει η Επιτροπή, μεταξύ 2008 και 2009, στους διάφορους τομείς πολιτικής που αφορούν τους λιμένες.[pic][pic][pic]